ישיבת מליאה, כנסת 23, פרוטוקול מספר 26, 2020-05-13 00:00

יעקב מרגי: אני מתכבד לפתוח את ישיבת הכנסת.

יעקב מרגי: היום יום רביעי, י"ט באייר התש"ף, 13 במאי 2020.

יעקב מרגי: בסדר-היום שלנו יש לנו נאומים במסגרת נאומים בני דקה.

יעקב מרגי: לפי הרשימה, ראשון הדוברים – חבר הכנסת ג'אבר עסאקלה.

יעקב מרגי: בבקשה, אדוני.

ג'אבר עסאקלה: בוקר טוב, אדוני היושב-ראש.

ג'אבר עסאקלה: אני חושב שהיחס של הקואליציה המסתמנת לכנסת – אנחנו רואים גם במליאה עכשיו, עם היעדרות של 100% נציגי הקואליציה, וחבל.

ג'אבר עסאקלה: אני רוצה לשוב ולנדנד.

ג'אבר עסאקלה: שמונה ימים ראשי הרשויות והרשויות המקומיות הערביות, ובתוכן הערביות הדרוזיות, שובתים.

ג'אבר עסאקלה: הממשלה ממשיכה להתעלם מהם, לזלזל בהם ולזלזל בדרישות שלהם.

ג'אבר עסאקלה: נדרשים באופן מיידי להיענות לדרישות שלהם, אחרת אנחנו לקראת קריסה של הרשויות המקומיות.

ג'אבר עסאקלה: קבוצה שנייה, שאני כבר חודשיים מדבר עליה, חברים – הסטודנטים, הסטודנטים, הסטודנטים.

ג'אבר עסאקלה: הסטודנטים נפלו בין הכיסאות.

ג'אבר עסאקלה: התוכנית הכלכלית לא מתייחסת אליהם.

ג'אבר עסאקלה: רובם נמצאים בדיור בשכירות, אם זה מעונות סטודנטים, אם זה דירות שכורות; רובם גרים רחוק ולומדים מרחוק היום ומשלמים שכר לימוד מלא, אין הנחות – אין הנחה בשכר לימוד, אין הנחה במעונות.

ג'אבר עסאקלה: חבר'ה, הגיע הזמן לטפל באוכלוסייה הזאת.

ג'אבר עסאקלה: הבנתי הבוקר שבמשרד האוצר יש חשיבה להביא תיקון לחוק-היסוד בעניין התוכנית הכלכלית.

ג'אבר עסאקלה: אני דורש להכניס פנימה את נושא הפיצוי לסטודנטים.

ג'אבר עסאקלה: וחצי משפט אחרון, אדוני.

ג'אבר עסאקלה: הממשלה שמבוששת ובאה אלינו – אני לא יודע, אני לא אוהב לשמוח לאיד, אבל יש כמה פרצופים שם שאני שמח – –

יעקב מרגי: פָּנִים.

יעקב מרגי: פָּנִים.

ג'אבר עסאקלה: – – שהם לא יהיו שם.

ג'אבר עסאקלה: תודה רבה.

יעקב מרגי: תודה רבה לך, אדוני.

יעקב מרגי: חבר הכנסת אנטאנס שחאדה, בבקשה.

אנטאנס שחאדה: אדוני היושב-ראש, חבריי חברי הכנסת, אני רוצה להתייחס בדקה הזאת לביקורו של שר החוץ של ארצות הברית פומפאו בישראל, ביקור שלכאורה הוא ביקור דחוף ולא נעשו לו הכנות כראוי ביחסים בין שתי המדינות.

אנטאנס שחאדה: מה שיוצא מהתקשורת – שהביקור מתמקד בסוגיית הסיפוח ובתוכנית המאה.

אנטאנס שחאדה: קודם כול, אני לא חושב שהנושא הזה יביא לביקור דחוף של שר החוץ של ארצות הברית, לכן עדיף אולי לחכות כמה ימים כדי שנדע על מה באמת דיברו ומה היה הנושא המרכזי.

אנטאנס שחאדה: אבל בכל זאת, גם אם הנושא היחיד, לכאורה, הוא נושא הסיפוח ועסקת המאה, אני רוצה להזכיר לפומפאו ולראש הממשלה ולכל הממשלה, וגם לנשיא ארצות הברית, שישנו כיבוש, וצריך להתייחס לכיבוש.

אנטאנס שחאדה: ארצות הברית וישראל כאילו מתעלמות מהכיבוש ומתעלמות מקיומו של העם הפלסטיני, שנמצא תחת כיבוש.

אנטאנס שחאדה: כל פתרון שינסו לכפות על העם הפלסטיני – כל פתרון לא צודק זה לא פתרון שיפתור את הסוגיה הפלסטינית.

אנטאנס שחאדה: העם הפלסטיני – מגיעה לו הקמת מדינה, מגיעה לו זכות השיבה ומגיעה לו הגדרה עצמית כמו לכל עמי היקום.

אנטאנס שחאדה: תודה רבה.

יעקב מרגי: תודה רבה.

יעקב מרגי: חבר הכנסת עופר כסיף, בבקשה, אדוני.

עופר כסיף: אדוני היושב-ראש, חברי הכנסת, אני רוצה לקרוא שיר של חנוך לוין: "אבי היקר, כשתעמוד על קברי / זקן ועייף ומאוד ערירי / ותראה איך טומנים את גופי בעפר / ואתה עומד מעליי, אבי, // אל תעמוד אז גאה כל כך / ואל תזקוף את ראשך, אבי, / נשארנו עכשיו בשר מול בשר / וזהו הזמן לבכות, אבי.

עופר כסיף: // אז תן לעיניך לבכות על עיניי, / ואל תחריש למען כבודי / דבר מה שהיה חשוב מכבוד / מוטל עכשיו לרגליך, אבי, // ואל תאמר שהקרבת קורבן, / כי מי שהקריב הייתי אני, / ואל תדבר עוד מילים גבוהות / כי אני כבר מאוד נמוך, אבי.

עופר כסיף: // אבי היקר, כשתעמוד על קברי / זקן ועייף ומאוד ערירי, / ותראה איך טומנים את גופי בעפר / בקש אז ממני סליחה, אבי.

עופר כסיף: " אין סימטריה בין כובש לנכבש, אבל אדם הוא אדם ואובדן הוא אובדן.

עופר כסיף: הכיבוש הורג.

עופר כסיף: הסיפוח יהרוג עוד יותר.

עופר כסיף: אני קורא פה למדיניות שתפסיק את הכאב ואת השכול.

יעקב מרגי: תודה רבה.

יעקב מרגי: חבר הכנסת בועז טופורובסקי, בבקשה, אדוני.

יעקב מרגי: אני מדלג לנוכחים כדי לתת הזדמנות לאלה שלא נוכחים.

בועז טופורובסקי: אדוני היושב-ראש, חבריי חברי הכנסת, כמו בכל שבוע גם הפעם אציין את שמות ההרוגים ופרטי התאונות הקטלניות שגבו חיי האדם בשבוע החולף בדרכים.

בועז טופורובסקי: ביום שני, 4 במאי, נהרגה הולכת רגל, אישה בת 50, בתאונת דרכים בדרך שמחה גולן בחיפה; ביום רביעי, 6 במאי, נקבע מותו של צעיר בן 25 מנצרת לאחר שהתהפך עם טרקטורון בשטח פתוח סמוך לקיבוץ הסוללים; ביום שישי אחרון, 8 במאי, נהרג הולך רגל בן 45 מפגיעת רכב ברחוב ויצמן בגבעתיים; ביום שני, 11 במאי, נקבע מותה של הולכת רגל – שוב הולך רגל – אישה בת 63 שנפגעה מאוטובוס ברחוב אבן גבירול בתל אביב; עוד שלשום נהרג ילד בן ארבע לאחר שנפגע אנושות מפגיעת רכב סמוך לגן החיות התנ"כי בירושלים; באותה תאונה נפגעה גם סבתו בת ה-65 והיא נפצעה אנושות.

בועז טופורובסקי: הם יצאו לבילוי לאחר כל כך הרבה זמן של סגר, והבילוי הסתיים בטרגדיה.

בועז טופורובסקי: אתמול לפנות בוקר נקבע מותה של אישה בת 60 לאחר שנפצעה קשה מרכב חולף במעבר חציה ברחוב רזיאל בנתניה; האישה היא הולכת הרגל החמישית שנהרגה בשבוע החולף מתוך שישה הרוגים.

בועז טופורובסקי: מתחילת השנה נהרגו 24 הולכי רגל בדרכים.

בועז טופורובסקי: בשבוע שעבר ניצלתי את הבמה הזאת לקרוא במשך יומיים ו-40 דקות את שמות כל ההרוגים בשנה החולפת, מאז שנבחרנו במאי לפני שנה.

בועז טופורובסקי: לא הספקתי, 40 דקות לא הספיקו לי.

בועז טופורובסקי: הספקתי רק להגיע לחודש השמיני מתוך 12 חודשים.

בועז טופורובסקי: הקראתי את פרטיהם של 248 אזרחים מתוך 337 שנהרגו.

בועז טופורובסקי: ומשפט אחרון, אדוני, ברשותך.

בועז טופורובסקי: עוד מעט תושבע ממשלה.

בועז טופורובסקי: יש שמועות מי יהיה או תהיה שרת התחבורה.

בועז טופורובסקי: לא משנה מי זה יהיה.

בועז טופורובסקי: אני מקווה שהיא או הוא יסתכלו על תאונות הדרכים לא כעל גזרה, אלא כעל מלחמה שאנחנו חייבים להילחם בה, לנצח בה, לחשוב מחוץ לקופסה ולא לוותר, כי כל הרוג, כל פצוע אנוש וקשה – זו טרגדיה שלמה.

בועז טופורובסקי: ואני מבטיח לאותו שר או אותה שרה להיות שותף לדרך בכל מה שקשור למלחמה בתאונות הדרכים.

בועז טופורובסקי: תודה.

יעקב מרגי: תודה רבה לך, אדוני, שלקחת את הנושא הזה.

יעקב מרגי: חבר הכנסת משה אבוטבול, בבקשה.

משה אבוטבול: אדוני היושב-ראש, כנסת נכבדה, אני רק רוצה לתת איזשהו סוג של התראה קצרה.

משה אבוטבול: קראתי הבוקר בעיתון יתד נאמן שמשרד הבריאות מזהיר מפני גל חום צפוי, כבד מאוד, בכל הארץ עד סוף השבוע.

משה אבוטבול: גם השירות המטאורולוגי מודיע שיהיה חום כבד מאוד שיתבטא במזג אוויר חם מאוד בכל חלקי הארץ.

משה אבוטבול: אז לכן, בגלל שיש חום ושרב, וזה יימשך עד במהלך כל השבוע, אני גם מאמץ את קריאתו של משרד הבריאות לציבור הרחב, בפרט לאוכלוסיית הקשישים או החולים במחלות כרוניות, להימנע ככל האפשר מחשיפה לשמש ולחום, להימנע ממאמץ גופני שאינו הכרחי, להקפיד לשתות מים ולהימצא ככל האפשר במקומות ממוזגים וקרים, בפרט הילדים והנערים הצעירים.

משה אבוטבול: וכל ההנחיות הללו באמת הן טובות גם כן לשאר ימי הקיץ, ובעזרת השם נעבור אותם יחד בשלום, בעזרת השם יתברך.

משה אבוטבול: תודה רבה.

יעקב מרגי: תודה רבה לך, אדוני.

יעקב מרגי: חבר הכנסת משה ארבל, בבקשה.

משה ארבל: אדוני היושב-ראש, חבריי חברי הכנסת, אני רוצה לנצל את הדקה שהוקצתה לי להעלות את זכרו של החייל עמית בן יגאל, השם ייקום דמו, ולשלוח תנחומים מעומק הלב לאביו ברוך, לאימו ולכל בני המשפחה, ולשאת תפילה: "למה יאמרו הַגּוֹיִם איה אלהיהם יִוָּדַע הַגּוֹיִם לעינינו נקמת דם עבדיך השפוך.

משה ארבל: ואומר כי דורש דמים אותם זכר לא שכח צעקת עֲנָוִים, ואומר ידין הַגּוֹיִם מלא גְוִיּוֹת מחץ ראש על ארץ רבה מנחל בדרך ישתה על כן ירים ראש".

משה ארבל: יהי זכרו ברוך.

יעקב מרגי: תודה רבה לך, אדוני.

יעקב מרגי: חוה אתי עטייה, בבקשה, גברתי.

חוה אתי עטייה: אדוני היושב-ראש, כנסת נכבדה, לא נפקיר את המובטלים להתמודד לבדם מול כוחות השוק.

חוה אתי עטייה: מייד לאחר מהלומת הקורונה, כשאחרון הנדבקים ישוחרר לביתו ונרגיש כאילו אפשר לנשום לרווחה, אנו נידרש להתמודד עם מהלומה קשה בהרבה: תרחיש האימים של כמיליון ישראלים שהוגדרו בוקר בהיר אחד מובטלים.

חוה אתי עטייה: מיליון מובטלים – הכותרת הזאת, שחוזרת פעם אחר פעם בעיתונים ובחדשות, מכילה תחום אפור רחב ומצבי ביניים שלא נראו כאן בעבר: ענפים שלמים שעשויים לקרוס ולהיעלם מהמפה, מפעלים שיסגרו את שעריהם ולא ישובו לפעול ופערים מגדריים מדאיגים.

חוה אתי עטייה: לצערי, יהיו גם כאלה ששם התואר הזה, מובטלים, ילווה אותם עוד תקופה ארוכה.

חוה אתי עטייה: אני מאמינה שעם סיטואציה ייחודית יש להתמודד עם כלים ייחודיים.

חוה אתי עטייה: זה הזמן שלנו לעודד צריכת כחול-לבן, להשיב את ההכשרות המקצועיות שנדמה שנשכחו, לתמרץ מעסיקים שישיבו את העובדים אל השורות ולהבטיח אופק תעסוקתי לכל אותם ישראלים שבבית.

חוה אתי עטייה: לא נפקיר אותם להתמודד לבדם מול כוחות השוק.

יעקב מרגי: תודה רבה לך.

יעקב מרגי: חבר הכנסת סמי אבו שחאדה.

סמי אבו שחאדה: אדוני היושב-ראש, סבאח אל-ח'יר.

סמי אבו שחאדה: ב-15 במאי אנחנו הפלסטינים, ביחד עם המון מארגוני זכויות האדם – ארגוני זכויות אדם ופעילי זכויות אדם – מציינים את יום הנכבה.

סמי אבו שחאדה: במדינה שבה אנחנו חיים יש מכחישי נכבה: המדינה מכחישה את הנכבה, המוסדות שלה מכחישים את הנכבה, ואנחנו, ייקח לנו המון זמן לגרום לשינוי תודעתי משמעותי עד שזה יוכל להוביל לאיזשהו פתרון פוליטי ופשרה פוליטית צודקת במקום שבו אנחנו חיים.

סמי אבו שחאדה: אני רוצה להתחיל בשינוי הזה לפחות, שיבינו את המילה נכבה.

סמי אבו שחאדה: המילה "נכבה" בערבית משמעותה "אסון", ובדרך כלל משתמשים בה כשיש אסון טבע – כשיש צונאמי, כשיש רעידת אדמה.

סמי אבו שחאדה: משתמשים במושג "נכבה" כדי לתאר בדרך כלל אסון טבע, אבל היא יכולה לתאר גם אסונות מסוגים שונים.

סמי אבו שחאדה: בשונה מהמילה "שואה" בעברית, למשל, שעד מלחמת העולם השנייה תיארה באופן כללי מילה אחרת לאסון כבד, ואחר כך היא מתארת את האסון הכבד שעברו היהודים במלחמת העולם השנייה בלבד, המילה "נכבה" בשפה הערבית לא עברה את אותו גלגול לשון.

סמי אבו שחאדה: היא עדיין משמשת לתיאור אסונות באופן כללי.

סמי אבו שחאדה: אני מנסה להגיד שגם לי יש בעיה עם המושג "נכבה" בתיאור מה קרה בפלסטין 48'.

יעקב מרגי: נא להתמרכז לסיום.

סמי אבו שחאדה: אני רוצה להגיד שהבעיה שלי היא שבאסון טבע אין את מי להעמיד אחראי; על הנכבה של העם שלנו, של העם הפלסטיני – אנחנו מכירים אותם בשם.

סמי אבו שחאדה: רובם קיבלו שמות רחובות, האנשים האלה.

סמי אבו שחאדה: אנחנו מכירים את מי שהיה אחראי לעניין הזה, נכבה.

סמי אבו שחאדה: אנחנו רוצים שייקח אחריות על מה שהוא עשה ולחוקק חוק נגד מכחישי נכבה במדינת ישראל.

סמי אבו שחאדה: תודה.

יעקב מרגי: תודה.

יעקב מרגי: אתה יודע, אחרי שתשב אני אומר לך – אמר לי ידיד, בכיר פלסטיני משכם, עוד כשהיו מדברים והיו מדברים איתנו, הוא אמר לי שמבחינתו הנכבה הוזזה לשנת 2000, שבה הפלסטינים החמיצו 90% שרצו לתת להם, אבל זה רק כשיחת ביניים אני אומר לך.

יעקב מרגי: הוא אמר שהנכבה כבר עברה ל-2000.

סמי אבו שחאדה: אם הוא ניהל איתך את השיחה, אני לא – – –

יעקב מרגי: בסדר, אני רק אמרתי לכם.

יעקב מרגי: אמרתי.

סמי אבו שחאדה: אם אתה מסכים לחוקק חוק נגד – – –

יעקב מרגי: לא, אמרתי – חומר למחשבה.

סמי אבו שחאדה: על זה אנחנו מסכימים.

יעקב מרגי: אמרתי מה אמרו לי בשכם.

סמי אבו שחאדה: שיהיה חוק נגד מכחישי נכבה, זה הכול.

יעקב מרגי: תודה.

יעקב מרגי: סמי, למה?

יעקב מרגי: נתתי לך שתי דקות, נתתי לך שתי דקות לדבר, חיכיתי שתשב כדי שתשמע, כעצה, שאלה שמקבלים החלטות – – –

סמי אבו שחאדה: אז זה מה שאמרתי – – –

יעקב מרגי: תודה.

יעקב מרגי: חברת הכנסת קטי קטרין שטרית, בבקשה.

יעקב מרגי: חברת הכנסת שטרית.

יעקב מרגי: אני מוכן לנהל את השיחה אחר כך, לא מהדוכן.

קטי קטרין שטרית: אדוני היושב-ראש, חבריי חברי הכנסת, אני רוצה לספר לכם סיפור: היה היה פעם בתוך יער קסום במצפה רמון גן ילדים שוקק חיים.

קטי קטרין שטרית: ואז הגיע נגיף הקורונה, והגן נסגר.

קטי קטרין שטרית: חלפו שבועות, הילדים הנרגשים חזרו לגנים, אך רק גן אחד נותר סגור – גן היער.

קטי קטרין שטרית: ואני שואלת אתכם: למה?

קטי קטרין שטרית: למה גן שנמצא בחורשה, באוויר פתוח – הסיכוי להידבק בו מהנגיף הוא מזערי – נותר סגור?

קטי קטרין שטרית: משרד הבריאות מזהיר מפני בעיית ההיגיינה, אבל הרשות המקומית מוכנה לעשות את כל ההתאמות הנדרשות, וצוות הגננים המסור כבר הכין את החורשה לפי התקנות.

קטי קטרין שטרית: הרי גם בימי ההסגר הקשים ביותר מותר לשאוף אוויר, וכעת, כששמורות הטבע נפתחות והמתקנים הציבוריים מותרים גם לשימוש, ההחלטה שלא לפתוח דווקא את הגן האקולוגי נראית תמוהה עוד יותר.

קטי קטרין שטרית: בגן הזה אין מתקנים ציבוריים; יש בו רק עצים, אבנים וילדים שגדלים בטבע.

קטי קטרין שטרית: בואו נחזיר גם אותם לשגרה, לחברים, ללימודים תחת כיפת השמיים.

קטי קטרין שטרית: אני קוראת למשרדי החינוך והבריאות לשתף פעולה עם הרשות המקומית, שמעוניינת לפתוח את הגן, ולפעול בהקדם לפתיחת הגן.

קטי קטרין שטרית: הרי באזורים של הפריפריה אנחנו מעודדים יצירתיות, חדשנות.

קטי קטרין שטרית: למה דווקא שם הגן צריך להיות סגור?

קטי קטרין שטרית: כי זה במצפה רמון.

משה אבוטבול: זה לא כל כך נעים לראות גן סגור.

יעקב מרגי: תודה.

יעקב מרגי: חבר הכנסת ינון אזולאי, בבקשה, אדוני – מוותר.

יעקב מרגי: חבר הכנסת סעיד אלחרומי, בבקשה.

סעיד אלחרומי: תודה, כבוד היושב-ראש.

סעיד אלחרומי: חבריי חברי הכנסת, לפני כמה ימים נורה ונהרג סאלם אל-אטרש בבאר שבע על ידי שוטרים.

סעיד אלחרומי: הגרסאות שונות: גרסת השוטרים – שהוא ניסה לדרוס אותם או פגע ברכב שלהם; גרסת המשפחה אחרת לגמרי – שהוא נעצר ונורה כשהוא כבר היה עצור.

סעיד אלחרומי: המקרה מאוד מצער, ואני כאן קורא לחקירה מקיפה בנושא כדי שהאמת תצא לאור.

סעיד אלחרומי: בשנה האחרונה היינו עדים ליד קלה על ההדק של השוטרים.

סעיד אלחרומי: נורה צעיר לוקה בנפשו בראש העין; היו גם מקרים בחיפה, בקריות, בבת ים.

סעיד אלחרומי: המקרה של סאלם אל-אטרש עדיין מסעיר את הרוחות ביישוב אום בטין.

סעיד אלחרומי: היו עצורים אחר כך; היום יש דיון בבית המשפט.

סעיד אלחרומי: אני מקווה שהמחלקה לחקירות שוטרים – או שתקום ועדה לבדיקת הנושא הזה, גם כדי להרגיע את הרוחות וגם להוציא את האמת לאור ולהעניש את מי שביצע את הפשע הזה.

יעקב מרגי: תודה רבה לך.

יעקב מרגי: אני רוצה למסור מכאן תנחומים למשפחתו של החייל עמית בן יגאל.

יעקב מרגי: אני קורא לכל אזרחי ישראל לקרוא את הפוסט שהוא פרסם ביום הזיכרון לחללי צה"ל בשנה שעברה כדי לקחת קצת פרופורציות על החיים שלנו כאן.

יעקב מרגי: אני מכריז על הפסקה.

יעקב מרגי: הישיבה לא נעולה, אני מכריז על הפסקה.

יעקב מרגי: תודה.

בשעה 11: << נושא >> הודעת יושב-ראש הכנסת << נושא >>

איתן גינזבורג: אני מחדש את ישיבת הכנסת, והריני להודיע הודעה בשם יושב-ראש הכנסת.

איתן גינזבורג: התבקשתי על ידי יושב-ראש הכנסת להודיע כי בהתאם להוראות סעיף 13(ב) לחוק-יסוד: הממשלה, ראש הממשלה חבר הכנסת בנימין נתניהו הודיע לנשיא המדינה וליושב-ראש הכנסת כי עלה בידו להרכיב את הממשלה.

איתן גינזבורג: זוהי ההודעה.

איתן גינזבורג: אם כך, תם סדר-היום.

איתן גינזבורג: הישיבה הבאה, ישיבת הכנסת לכינון הממשלה השלושים-וחמש, תתקיים, בכפוף לאישור הוועדה המסדרת, מחר, יום חמישי, כ' באייר התש"ף, 14 במאי 2020, בשעה 18:00.

איתן גינזבורג: ישיבה זו נעולה.